《高柳新蝉》
明代·李孙宸

柳变园林拂暖丝，新蝉初咽最高枝。寻条未定吟风处，翳叶宁妨饮露时。

摇扬乍飘宫里鬓，凄清如恋画前眉。豫怜朔吹惊寒后，撩乱章台竞噪迟。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。